Presidendi käändkond

Presidendi käändkonnaks on hakatud nimetama keelenormist hälbivat nähtust, kus perekonnanime ei käänata enam nimekäänamisreeglite järgi (nt Jõgi: Jõe vs. Jõgi: Jõgi). 

Väljend võeti Eesti Keele Instituudis kasutusele naljatamisi seoses just Eesti presidentide perekonnanimede käänamisel tekkinud segadusega. Nimelt täheldati, et kui enne valimisi käänati Arnold Rüütli nime reeglipäraselt Rüütel: Rüütli, siis pärast valimisi esines vorm Rüütel: Rüüteli. Sama juhtus Lennart Meri puhul, kelle perekonnanime pärast tema presidendiks saamist kiputi käänama mitte enam Meri: Mere: Merd, vaid Meri: Meri: Merit. Pole täpselt teada, kas seda nõudis president ise või tema kantselei. Küll aga on teada, et oma perekonnanime erandliku käänamise soovi on selgelt väljendanud president Kersti Kaljulaid, andes kindlaid juhiseid, et tema nime käänataks muutumatu tüvega ehk astmevahelduseta (Kaljulaid : Kaljulaidi : Kaljulaidi), ehkki reeglipärane käänamine on Kaljulaid : Kaljulaiu : Kaljulaiule).Meeli Lukk. Kaljulaid trotsib keelereegleid. Pärnu Postimees, 14.10.2016.

Samal moel on hakatud käänama veel mõne avaliku elu tegelase nime (nt Kallas: Kallase, Jõgi: Jõgit, Kaljurand : Kaljurandi). Käänamiskartuse tekkepõhjusena on toimetaja Maris Jõks oletanud hüperkorrektsust: kardetakse nime käänata, sellega lugupidamatust näidata. 

Üldreegel ja keelesoovitused
Eesti keelekorraldajad soovitavad käänata eesti perekonnanimesid reeglipäraselt ehk nii, nagu käänatakse vastavaid käändsõnu.Keelenõuannete kogu Eesti Keele Instituudi veebiportaal. Vaadatud 06.03.2023. Uusim keelekorralduslik allikas, mis kinnitab aastakümneid kehtinud põhimõtet, et "Eesti perekonnanimesid käänatakse üldiselt sama moodi, nagu käänduvad eesti sõnad", on EKI teatmik.Eesti perekonnanimede käänamine EKI teatmik. Vaadatud 06.03.2023.

Nimede väärkäänamise põhjenduseks on toodud nime kandja soovi, kuid seda on põhjust küsida vaid siis, kui nime on võimalik käänata mitmeti (näiteks Kuld: Kuldi või Kulla), kuid EKI isikunimeandmebaasi järgi mitut moodi käänatavaid nimesid eriti palju pole.

Korrektsusega ülepingutamine tekitab segadust, mille tagajärjel kiputakse isegi eluta objektide nimesid/nimetusi valesti käänama; nii näiteks on valesti käänatud laeva Leiger nime (Leigeri vs. Leigri).

 Vaata ka 
 käänamine
 grammatika
 eesti keel
 nimi
 kantseliit

 Viited 

Kategooria:Eesti keel